હેર ડિરેક્ટરને વિદાય આપવા એકઠા થયેલા ટોળામાં ઊભેલો ફેફરબર્ગ દોડીને વેલ્ડિંગ શોપમાં ગયો, અને સાધનો લાવીને કામ પર લાગી ગયો! પરસેવાથી એ રેબઝેબ થઈ ગયો હતો. તેના હાથ અણઘડ રીતે ચાલી રહ્યા હતા, કારણ કે ઓસ્કરની ઉતાવળને પારખી જવાને કારણે અંદરથી એ હચમચી ગયો હતો! શિન્ડલર દરવાજા સામે એ રીતે જોતો હતો જાણે રશિયનો અબઘડી આવી પહોંચવાના ન હોય! તેનો ભય સાવ અસ્થાને પણ ન હતો. મેદાનમાં ઊભેલા બીજા લોકો પણ આવી જ કરૂણ શક્યતાને લઈને વ્યથિત હતા! ફેફરબર્ગ સખત મહેનત કરી રહ્યો હતો, અને છતાં ઘણો સમય લઈ રહ્યો હતો. પરંતુ છેવટે ગ્રનહોટે પાગલની જેમ ચાવી ફેરવી અને એ સાથે જ એન્જિન ચાલુ થઈ ગયું.